Istorya 64: Gintukod ni Salomon an Templo
ANTES mamatay hi David, iya iginhatag kan Salomon an plano han Dios ha pagtukod han Iya templo. Ha ikaupat ka tuig han pagmando ni Salomon, gintikangan niya an pagtukod han templo, ngan nahuman ito katapos hin pito ngan tunga ka tuig. Napuplo ka yukot nga kalalakin-an an nagtrabaho han templo, ngan daku gud nga kwarta an nagasto ha pagtukod hito tungod kay damu nga bulawan ngan salapi an gin-gamit para hito.
An templo may-ada duha nga dagku nga kwarto, pariho han tabernakulo. Kondi, doble an kadaku han tagsa nga kwarto hito kay ha mga kwarto han tabernakulo. Iginpabutang ni Salomon an arka han kauyonan ha surusulod nga kwarto han templo, ngan iginpakadto ha lain nga kwarto an iba nga butang nga tikang ha tabernakulo.
Han nahuman an templo, nagkaada daku nga selebrasyon. Linuhod hi Salomon ha atubangan han templo ngan nag-ampo, sugad han nakikita mo ha retrato. ‘Diri ka naigo bisan ha bug-os nga langit,’ siring ni Salomon kan Jehova, ‘labi na gud hini nga templo nga akon gintukod. Kondi, O akon Dios, nanginginyupo ako, pamatii an imo katawohan kon makanhi hira hini nga lugar basi mag-ampo.’
Han natapos an pag-ampo ni Salomon, linusad an kalayo tikang ha langit. Nasunog an halad nga mga hayop. Ngan napuno an templo han kalamrag tikang kan Jehova. Ipinapakita hini nga namamati hi Jehova, ngan nalilipay hiya han templo ngan han pag-ampo ni Salomon. Ha templo na napakadto an katawohan basi magsingba, imbes nga ha tabernakulo.
Maiha nga panahon nga nagmando hi Salomon ha maaramon nga paagi, ngan malipayon an katawohan. Kondi nag-asawa hi Salomon hin damu nga kababayin-an nga mga taga-iba nga nasud nga diri nagsisingba kan Jehova. Nakikita mo ba dinhi an usa ha ira nga nagsisingba ha idolo? Ha urhi, naimpluwensyahan hi Salomon han iya mga asawa nga magsingba liwat ha iba nga mga dios. Maaram ka ba kon ano an nahitabo han ginbuhat ini ni Salomon? Diri na maopay an iya pagtagad ha katawohan. Nagin mapintas hiya, salit diri na hira malipayon.
Tungod hini, nasina hi Jehova kan Salomon, ngan ginsidngan hiya: ‘Kukuhaon ko an ginhadian tikang ha imo, ngan ihahatag ko ito ha iba. Diri ko ini bubuhaton samtang buhi ka, kondi durante ha pagmando han imo anak. Pero diri ko kukuhaon tikang ha imo anak an ngatanan nga katawohan han ginhadian.’ Aton kitaon kon paonan-o ini nahitabo.
1 Kronikas 28:9-21; 29:1-9; 1 Hadi 5:1-18; 2 Kronikas 6:12-42; 7:1-5; 1 Hadi 11:9-13.
Mga pakiana
- Pira ka tuig nga gintukod ni Salomon an templo ni Jehova, ngan kay ano nga daku gud an nagasto hito?
- Pira an dagku nga kwarto ha templo, ngan ano an iginbutang ha surusulod nga kwarto?
- Ano an igin-ampo ni Salomon han natapos an templo?
- Ano an nagpapakita nga nalipay hi Jehova ha pag-ampo ni Salomon?
- Gin-aghat hi Salomon han iya mga asawa nga buhaton an ano, ngan ano an nahitabo kan Salomon?
- Kay ano nga nasina hi Jehova kan Salomon, ngan ano an iginsiring ni Jehova ha iya?
Dugang nga mga pakiana
- Basaha an 1 Kronikas 28:9, 10.
May kalabotan ha mga pulong ni David ha 1 Kronikas 28:9, 10, ano an kinahanglan pangalimbasogan naton nga buhaton ha aton adlaw-adlaw nga pagkinabuhi? (Sal. 19:14; Fil. 4:8, 9)
- Basaha an 2 Kronikas 6:12-21, 32-42.
Paonan-o ipinakita ni Salomon nga diri maigo an Gihitaasi nga Dios ha bisan ano nga hinimo-han-tawo nga tinukod? (2 Kron. 6:18; Buh. 17:24, 25)
Ano an ipinapakita han mga pulong ni Salomon ha 2 Kronikas 6:32, 33 mahitungod kan Jehova? (Buh. 10:34, 35; Gal. 2:6)
- Basaha an 2 Kronikas 7:1-5.
Sugad la nga napagios an mga anak han Israel ha pagdayaw kan Jehova han nakita nira an iya himaya, paonan-o kita yana sadang gumios kon aton ginpapamalandong an mga bendisyon ni Jehova ha iya katawohan? (2 Kron. 7:3; Sal. 22:22; 34:1; 96:2)
- Basaha an 1 Hadi 11:9-13.
Ha kinabuhi ni Salomon, kay ano nga masisiring nga importante an pagpabilin nga matinumanon tubtob ha kataposan? (1 Hadi 11:4, 9; Mat. 10:22; Pah. 2:10)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn